CELEX: 32006D0272
Language: mt
Date: 2006-04-05 00:00:00
Title: Deċiżjoni tal-Kummissjoni tal- 5 ta’ April 2006 li temenda d-Deċiżjoni 2004/453/KE fir-rigward ta' l-Iżvezja u r-Renju Unit (innotifikata taħt dokument numru C(2006) 1259) Test b'rilevanza għaż-ŻEE.

8.5.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               578
            
         DEĊIŻJONI TAL-KUMMISSJONI
   tal-5 ta’ April 2006
   li temenda d-Deċiżjoni 2004/453/KE fir-rigward ta' l-Iżvezja u r-Renju Unit
   (innotifikata taħt dokument numru C(2006) 1259)
   (Test b'rilevanza għaż-ŻEE)
   (2006/272/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 91/67/KEE tat-28 ta' Jannar 1991 li tikkonċerna l-kondizzjonijiet tas-saħħa ta' l-annimali li jirregolaw it-tqegħid fuq is-suq ta' l-annimali u prodotti ta' l-akkwakultura (1), u b'mod partikolari l-Artikolu 12(3), u l-Artikolu 13(3) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u żootekniku applikabbli għall-kummerċ intra-Kommunitarju ta' ċerti annimali ħajjin u prodotti bil-ħsieb tat-tlestija tas-suq intern (2), u partikolarment l-Artikolu 10 (4) tagħha,
   Billi:
   
               (1)
            
            
               Id-Deċiżjoni tal-Kummissjoni 2004/453/KE tad-29 ta' April 2004 li timplimenta d-Direttiva tal-Kunsill dwar miżuri kontra ċertu mard f'annimali ta' l-akkwakultura (3) stabbiliet garanziji addizzjonali għal ċertu mard tal-ħut.
            
         
               (2)
            
            
               It-territorju kollu ta' l-Iżvezja ġie ddikjarat ħieles min-nekrożi pankreatika li tinfetta (IPN), skond ir-rekwiżiti stabbiliti fl-Anness I mad-Deċiżjoni 2004/453/KE.
            
         
               (3)
            
            
               Sa mill-adozzjoni tad-Deċiżjoni 2004/453/KE, l-Iżvezja nnotifikat tifqigħat ta' IPN fiż-żoni mal-kosta. Ġiet irrapportata tifqigħa waħda f'ħut selvaġġ. Tifqigħa oħra ġiet irrapportata f'ħut ikkultivat fejn, skond ir-rapport epidemjoloġiku, l-aktar sors li probabbilment jiġi infettat huwa l-ħut selvaġġ. B'hekk, iż-żoni mal-kosta ta' l-Iżvezja m'għadhomx jaqdu r-rekwiżiti għall-istatus ta' ħelsien mill-mard għall-IPN, stabbilit fl-Anness I mad-Deċiżjoni. Il-partijiet kontinentali tat-territorju, madankollu, jibqgħu ħielsa mill-marda.
            
         
               (4)
            
            
               Dawn iż-żewġ tifqigħat m'għandhomx jipprevjenu lill-Iżvezja milli żżomm il-programm tal-IPN għaż-żoni mal-kosta u li tintroduċi miżuri ta' qerda jekk l-IPN tiġi dijanjostikata f'ħut ikkultivat jew dak selvaġġ, bi qbil mal-programm imressaq lill-Kummissjoni qabel l-adozzjoni tad-Deċiżjoni 2004/453/KE.
            
         
               (5)
            
            
               Id-Deċiżjoni 2004/453/KE teħtieġ li tinżamm sorveljanza mmirata fiż-żoni dikjarati ħielsa mill-mard fi Stati Membri fejn partijiet biss mit-territorju huma ddikjarati ħielsa mill-mard. Meta dan ir-rekwiżit jiġi adottat, huwa ma jantiċipax is-sitwazzjoni speċjali fejn l-Irlanda u l-Irlanda ta' Fuq ġew iddikjarati ħielsa mill-istess marda jew mard, filwaqt li xi partijiet tar-Renju Unit ma ġewx iddikjarati ħielsa minn dak il-mard.
            
         
               (6)
            
            
               Jixraq li r-Renju Unit jitħalla jtemm is-sorveljanza mmirata għal ċertu mard li għalih l-Irlanda ta' Fuq ġiet iddikjarata ħielsa mill-mard, bil-kundizzjoni li l-Irlanda tiġi wkoll iddikjarata ħielsa mill-istess mard.
            
         
               (7)
            
            
               Id-Deċiżjoni 2004/453/KE għandha għalhekk tiġi emendata skond dan.
            
         
               (8)
            
            
               Il-miżuri previsti f'dan ir-Regolament huma fi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
            
         ADOTTAT DIN ID-DEĊIŻJONI:
   Artikolu 1
   L-Annessi II, II u V mad-Deċiżjoni 2004/453/KE qegħdin jiġu emendati kif ġej:
   
               1.
            
            
               L-Anness I, Kapitoli II hu sostitwit bit-test ta' l-Anness I ta' din id-Deċiżjoni.
            
         
               2.
            
            
               L-Anness II, Kapitoli II hu sostitwit bit-test ta' l-Anness II ta' din id-Deċiżjoni.
            
         
               3.
            
            
               Fl-Anness V, il-punt A.5 huwa sostitwit b'dan li ġej:
               
                           5.
                        
                        
                           “Fl-Istati Membri fejn partijiet mit-territorju biss huma ddikjarati ħielsa skond l-Anness 1, il-Kapitolu II (mhux it-territorju kollu huwa ddikjarat ħieles), għandha tinżamm sorveljanza mmirata skond id-dispożizzjonijiet ta' l-Anness II, il-Kapitolu I.4 fiż-żoni ddikjarati ħielsa.
                           Madankollu, ir-Renju Unit jista' jtemm is-sorveljanza mmirata fl-Irlanda ta' Fuq għal dak il-mard li għalih l-Irlanda ta' Fuq ġiet iddikjarata ħielsa, bil-kundizzjoni li t-territorju kollu ta' l-Irlanda jiġi wkoll iddikjarat ħieles mill-istess mard skond l-Anness I, il-Kapitolu II.”
                        
                     
         Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, nhar il-5 ta’ April 2006.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 46, 19.2.1991, p. 1. Direttiva kif emendata l-aħħar mid-Direttiva 806/2003/KE (ĠU L 122, 16.5.2003, p. 1).
   
      (2)  ĠU L 224, 18.8.1990, p. 29. Direttiva kif emendata l-aħħar mid-Direttiva 2002/33/KE tal-Parlament Ewropew u tal-Kunsill (ĠU L 315, 19.11.2002, p. 14).
   
      (3)  ĠU L 156, 30.4.2004, p. 5; verżjoni korretta fil-ĠU L 202, 7.6.2004, p. 4.
   
      ANNESS I
      
         “Kapitolu II
         Territorji b'ħelsien approvat minn ċertu mard li tirreferi għalihom il-Kolonna 1, il-Lista III ta' l-Anness A tad-Direttiva tal-Kunsill 91/67/KEE
         
                     Marda
                  
                  
                     Stat Membru
                  
                  
                     Territorju jew partijiet mit-territorju
                  
               
                     Viremija tar-rebbiegħa tal-karpjuni (Spring viraemia of carp SVC)
                  
                  
                     id-Danimarka
                  
                  
                     It-territorju kollu
                  
               
                     il-Finlandja
                  
                  
                     It-territorju kollu; iż-żona tal-ġbir ta' l-ilma tal-Vuoksi għandha tkun ikkunsidrata bħala żona bafer.
                  
               
                     l-Irlanda
                  
                  
                     It-territorju kollu
                  
               
                     l-Iżvezja
                  
                  
                     It-territorju kollu
                  
               
                     ir-Renju Unit
                  
                  
                     It-territorji ta' l-Irlanda ta' Fuq, l-Isle of Man, Jersey u Guernsey.
                  
               
                     Mard fil-kliewi ikkaġunat mill-batterja (BKD)
                  
                  
                     l-Irlanda
                  
                  
                     It-territorju kollu
                  
               
                     ir-Renju Unit
                  
                  
                     It-territorji ta' l-Irlanda ta' Fuq, l-Isle of Man, u Jersey.
                  
               
                     Nekrożi pankreatika li tinfetta (IPN)
                  
                  
                     il-Finlandja
                  
                  
                     Il-partijiet kontinentali tat-territorju; iż-żoni tal-ġbir ta' l-ilma tal-Vuoksi u tal-Kemijoki għandhom ikunu kkunsidrati bħala żoni bafer.
                  
               
                     l-Iżvezja
                  
                  
                     Il-partijiet kontinentali tat-territorju
                  
               
                     ir-Renju Unit
                  
                  
                     It-territorju ta' l-Isle of Man.
                  
               
                     Infezzjoni bil-Gyrodactylus salaris
                     
                  
                  
                     il-Finlandja
                  
                  
                     Iż-żoni tal-ġbir ta' l-ilma tat-Tenojoki u tan-Näätämönjoki; iż-żoni tal-ġbir ta' l-ilma tal-Paatsjoki, Luttojoki, u Uutuanjoki għandhom ikunu kkunsidrati bħala żoni bafer.
                  
               
                     l-Irlanda
                  
                  
                     It-territorju kollu
                  
               
                     ir-Renju Unit
                  
                  
                     It-territorji tal-Gran Brittanja, l-Irlanda ta' Fuq, l-Isle of Man, Jersey u Guernsey.”
                  
               
   
   
      ANNESS II
      
         “Kapitolu II
         Territorji bi programmi approvati ta ' kontroll u qerda ta' ċertu mard li tirreferi għalihom il-Kolonna 1, il-Lista III ta' l-Anness A tad-Direttiva 91/67/KEE
         
                     Marda
                  
                  
                     Stat Membru
                  
                  
                     Territorju jew partijiet mit-territorju
                  
               
                     Viremija tar-rebbiegħa tal-karpjuni (Spring viraemia of carp SVC)
                  
                  
                     ir-Renju Unit
                  
                  
                     It-territorji tal-Gran Brittanja
                  
               
                     Mard fil-kliewi ikkaġunat mill-batterja (BKD)
                  
                  
                     il-Finlandja
                  
                  
                     Il-partijiet kontinentali tat-territorju.
                  
               
                     l-Iżvezja
                  
                  
                     Il-partijiet kontinentali tat-territorju.
                  
               
                     ir-Renju Unit
                  
                  
                     It-territorji tal-Gran Brittanja
                  
               
                     Nekrożi pankreatika li tinfetta
                  
                  
                     l-Iżvezja
                  
                  
                     Il-partijiet mal-kosta tat-territorju”